የግብጽ መገናኛ ብዙኃን አሁንም ዐይናቸው ኢትዮጵያ ላይ ነው፡፡
የግብጽ መገናኛ ብዙኃን የሕዳሴ ግድብን በተመለከተ ኢትዮጵያ ላይ ትኩረት አድርገዋል፡፡ታላቁ የኢትዮጵያ ሕዳሴ ግድብ ግንባታ ከተጀመረበት ጊዜ አንስቶ የግብጽ መገናኛ ብዙኃን ትኩረታቸውን ከግድቡ እና ከኢትዮጵያ ብዙም ባያርቁም ከሰሞኑ ደግሞ ዋነኛ አጀንዳቸው አድርገውታል፡፡ የዘገባዎቻቸው ትኩረቶች የኢትዮጵያን አቋም ከማጣጣልና ከባለሥልጣኖቻቸው የቃላት ውርወራ ማስተናገጃነት ባያልፍም በየምክንያቱ ለጉዳዩ ትኩረት መስጠታቸውን ቀጥለዋል፡፡ትናንት የካቲት 24/2012 ዓ.ም የኢትዮጵያ መንግሥት ጉዳዩን አስመልክቶ ለመገናኛ ብዙኃን ሰፊ ማብራሪያ መስጠቱ ይታወሳል፡፡ ይህንን ተከትሎም የግብጽ መገናኛ ብዙኃን አወዛጋቢ ዘገባዎችን ሠርተዋል፡፡‹ዴይሊ ኒውስ ኢጂብት› የተሰኘው የዜና ምንጭ በታላቁ የኢትዮጵያ ሕዳሴ ግድብ ጉዳይ ስምምነት ላይ ለመድረስ ብቸኛው አማራጭ ድርድር እንደሆነ ሀገራቸው እንደምታምን የውኃ፣ መስኖና ኢነርጂ ሚኒስትሩ ስለሺ በቀለ (ዶክተር ኢንጂነር) መናገራቸውን ዘግቧል፡፡ ይህ የዜና ምንጭ በዚሁ ዘገባው ሚኒስትሩ በድርድሩ ጉዳይ ግብጽ ያቀረበችውን ሐሳብ ከዚህ ቀደም ውድቅ ማድረጋቸውንም አስነብቧል፡፡ትናንት የተሰጠውን መግለጫ በተመለከተ ዴይሊ ኒስው ኢጂፕት በሠራው ሌላ ዘገባ ደግሞ ግድቡን በተመለከተ አሜሪካ የያዘችውን ኢትዮጵያን የሚጎዳና ሌሎችን ብቻ የሚጠቅም ሐሳብ ኢትዮጵያ እንደማትቀበለው የውጭ ጉዳይ ሚኒስትሩ ገዱ አንዳርጋቸው ስለመግለጻቸው ነው ትኩረት ያደረገው፡፡ ታላቁ የኢትዮጵያ ሕዳሴ ግድብ ኢትዮጵያ በሉዓላዊ ግዛቷ ውስጥ በሙሉ ነጻነቷ የምትገነባው በመሆኑ ሐሳቡን እንደማትቀበለው መግለጻቸውንም ዘገባው አካትቷል፡፡በአስማማው በቀለ